**Լյուսի Կոնանտ** (անգլ.՝ Lucy Conant, ամբողջական անունը՝ *Lucy Scarborough Conant*, մարտի 10, 1867(1867-03-10) - դեկտեմբերի 31, 1920(1920-12-31) կամ հունվարի 2, 1921(1921-01-02), Բոստոն, ԱՄՆ), ամերիկացի նկարչուհի, զգեստների և դեկորացիաների դիզայներ, ինչպես նաև մանկավարժ։

Կենսագրություն
--------------

Ծնվել է 1867 թվականի մարտի 10-ին Կոնեկտիկուտ նահանգի Բրուքլին քաղաքում՝ Ալբերտ Կոնանտի և Քեթրին Սկարբորո Կոնանտի ընտանիքում։ Նրա հայրը եղել է ինժեներ և նկարիչ։ Լյուսին իր երկու եղբայրների հետ միասին մեծացել է Բոստոնում։

Իր կարիերայի սկզբում Ֆրանսիայում ուսումնասիրել է գեղանկարչություն՝ Լուի Էկտոր Լերուի, Էմիլ-Ռենե Մենարի և Ժյուլիանի ակադեմիաի պրոֆեսոր Ժան Պոլ Լորանի ղեկավարությամբ՝ դառնալով նրա նվիրված աշակերտը։ Նաև դասեր է վերցրել Ժյուլեն Դյուպրեի մոտ։

*«In the Old Apple Tree»* նկարը
1888 թվականի ամռանը՝ Ֆրանսիայում գտնվելու ընթացքում, Լյուսի Կոնանտի կյանքում կարևոր իրադարձություն է եղել, որը անցկացրել է բրետոնական Կոնկարնո քաղաքում իր նոր ընկերուհու՝ Սեսիլյա Բոյի, ինչպես նաև մոր և զարմուհու՝ Մեյ Ուիթլոքի հետ (*May Whitlock*)։ Սեսիլյա Բոն այդ ժամանակը մանրամասն նկարագրել է իր *«Background with Figures»* ինքնակենսագրության մեջ։ Նրանք միասին վարձել են մի կացարան, որը բաղկացած է եղել երկու սենյակից և ձեղնահարկից։ Այն ծառայել է որպես խոհանոց և ունեցել է հեռվից բացվող տեսարան՝ դեպի այգին և ծովը։ Այդ ամռան ընթացքում ժամանակ առ ժամանակ գալիս էին ամերիկացի այլ նկարիչներ․ Ալեքսանդր Հարիսոնը Կոնանտի հետաքրքրությունն է արթնացրել ծովային տեսարանների նկարչության նկատմամբ, իսկ Չարլզ Լազարը քննադատական դիտողություններ և աջակցություն է հայտնել նկարչուհուն, որի հարևանությամբ Լյուսի Կոնանտը կիսել է ստուդիան։ 1891 թվականին Լյուսի Կոնանտի աշխատանքներից մեկը՝ *«In the Old Apple Tree»*, ցուցադրվել է Փարիզում։

Վերադառնալով Ֆրանսիայից ԱՄՆ՝ Կոնանտը բնակություն է հաստատել Բոստոնում, որտեղ բնակվում էր նրա եղբայր Թեոդորը։ 1893 թվականին իր աշխատանքներից երկուսը ցուցադրել է Գեղարվեստի պալատում՝ (այժմ՝ Չիկագոյի գիտության և արդյունաբերության թանգարան) Չիկագոյում կայացած *«The Orchid Meadow»*-ի (յուղաներկ) և *«Nasturtiums»*-ի (ջրաներկ) ժամանակ։ Բոստոնում իր աշխատանքները ցուցադրել է հայտնի արվեստի վայրերում, այդ թվում՝ Բոստոնի արվեստի ակումբում, *Doll & Richards Gallery* պատկերասրահում և Քոփլի արվեստի միությունում։ Չիկագոյի արվեստի ինստիտուտում, որտեղ Լյուսի Կոնանտը իր աշխատանքները ցուցադրել է 1899 թվականին, նրա բոլոր երեք՝ *«Flood Tide in the Cove»*, *«After Spring Rains»* և *«Near Gerrish Island»* բնապատկերներն էին։ Ի տարբերություն իր ընկերուհի Բոյի, որը հայտնի է դարձել որպես դիմանկարիչ, Կոնանտը կյանքի մեծ մասն անցկացրել է յուղաներկով և ջրաներկով գեղանկարչության հետաքրքրմամբ։

Լյուսի Կոնանտը նաև այլ նկարիչների հետ մասնակցել է համատեղ ցուցահանդեսների։ 1917-1918 թվականներին նա և Բոստոնի հինգ այլ կին նկարչուհիներ՝ Լաուրա Հիլս, Մարգարետ Պետերսոն, Ջեյն Պետերսոն, Էլիզաբեթ Ռոբերթս և Մերի Տիտկոմբ, իրենց աշխատանքները ցուցադրել են Բոստոնի *Doll & Richards* պատկերասրահում՝ իրենց անվանելով պարզապես «The Group»։

Կարիերայի զարգացմանը զուգընթաց Լյուսի Կոնանտը ընդլայնել է իր հետաքրքրությունները։ Զբաղվել է դիզայնի ուսումնասիրությամբ՝ ստեղծելով տարազներ ու դեկորացիաներ։ Այդ կապակցությամբ նրան հրավիրել են Կալիֆոռնիայի համալսարանում (Բերքլի) դասավանդելու։ Նա համաձայնել և զբաղեցրել է 1918/1919 ուսումնական տարվա դիզայնի և տնային արվեստի ուսուցչի պաշտոնը․ ղեկավարել է կոստյումի պատմության լաբորատորիա և անցկացրել է կոստյումների դիզայնի սեմինարներ։ Առողջությունը թույլ չի տվել նկարչուհուն երկար դասավանդել Կալիֆոռնիայի համալսարանում, և նա վերադարձել է Բոստոն։

Մահացել է 1920 թվականի դեկտեմբերի 31-ին Բոստոնում։ Թաղվել է հայրենի քաղաքում՝ *South Cemetery* գերեզմանատանը։ *American Art Annual* մահախոսականում նրա մահվան ամսաթիվը նշվում է 1921 թվականի հունվարի 2-ին։

1922 թվականի մարտի 26-ից մինչև ապրիլի 30-ը Բոստոնի Գեղարվեստի թանգարանում տեղի է ունեցել Լյուսի Կոնանտի աշխատանքների հիշատակի ցուցահանդեսը։ Նրա ընկերներն ու երկրպագուները նրա անունով կրթաթոշակ են սահմանել՝ թանգարանի դպրոցի աշակերտին Եվրոպա մեկնելու հնարավորություն տալու համար։

Ծանոթագրություններ
------------------

1. ↑  Oakley, Thornton (1921 թ․ օգոստոս). «Lucy Scarborough Conant – Artist». *The American Magazine of Art*. **12** (8): 269–273. JSTOR 23938563.
2. ↑  «Conant, Lucy Scarborough (American painter and educator, 1867-1921)». *Getty Research Institute*. Վերցված է 2020 թ․ հունվարի 6-ին.
3. ↑  «Charles Augustus C. Lasar (1856—1936)». Արխիվացված է օրիգինալից 2021 թ․ հունվարի 28-ին. Վերցված է 2021 թ․ դեկտեմբերի 3-ին.
4. ↑  Beaux, Cecilia (1930). *Background with Figures: Autobiography of Cecilia Beaux*. Boston and New York: Houghton Mifflin Company.
5. ↑  Petteys, Chris (1985). *Dictionary of Women Artists: An International Dictionary of Women Artists Born Before 1900*. Boston: G K Hall. էջ 155. ISBN 978-0816184569.
6. ↑  «Register 1918-19» (PDF). University of California Press. էջեր 123–125. Արխիվացված է օրիգինալից (PDF) 2017 թ․ հունվարի 16-ին. Վերցված է 2020 թ․ դեկտեմբերի 26-ին.
7. ↑  Lucy Scarborough Conant
8. ↑  «Obituaries 1920 - 1921». *American Art Annual*. **XVIII**: 225. 1921.
9. ↑  Delta Gamma Fraternity, *The Anchora of Delta Gamma* (Menasha, WI: George Banta Publishing Company, 1929), p. 302.

Արտաքին հղումներ
----------------

* Lucy Scarborough Conant (1867—1921)

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Լյուսի Կոնանտ» հոդվածին։ |

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | RKDartists · Find A Grave |
|  |
| Չափորոշչային վերահսկողություն | VIAF: 96449179 · ULAN: 500103339 · WorldCat VIAF: 96449179 |

 |